Verdagte in hof vir moord op eiendomsagentEldie Gerber (Foto: Facebook/ Seeff) ’n Verdagte sou na verwagting Maandag in die plaaslike landdroshof verskyn, nadat die liggaam van ’n eiendomsagent oor die naweek in die slagoffer se woonstel in die Strand in die Wes-Kaap gevind is. Lt.kol. Andrè Traut, woordvoerder van die polisie, het gesê die liggaam van ’n man (56) is Vrydag omstreeks 10:40 in sy woonstel in Kusweg aangetref. ’n Verdagte (30), wat in besit van die oorledene se besittings is, is kort daarna naby die moordtoneel in hegtenis geneem. Die slagoffer is sedertdien geïdentifiseer as Eldie Gerber, direkteur van Seeff-eiendomme in die Strand. Luidens ’n verklaring wat Maandag deur Seeff uitgereik is, was Gerber langer as 28 jaar by die verkoop van eiendomme betrokke. “Eldie Gerber was een van daardie unieke mense wat maklik was om voor lief te wees indien jy hom geken het. Hy het omgegee vir mense, was altyd bereid om na almal te luister, het raad gegee en was altyd gereed met ’n glimlag. Hy het die ingebore talent gehad om mense op hul gemak te stel met sy vriendelike geaardheid en borrelende sin vir humor,” het sy kollegas in die verklaring gesê.